Seydou Keita ya bar Barcelona - BBC News Hausa
https://www.bbc.com/hausa/sport/2012/07/120708_keita-barcelona
Image caption Seydou keita
Dan wasan tsakiyar ya sanar da cewa ba zai cigaba da bugawa kungiyar wasa a kakar wasanni mai zuwa ba.
A nata bangaren kungiyar Barcelonan ta yabawa Seydou Keita a kan gudummawar da ya baiwa kulub din a shekarun da suka gabata tare kuma da yi ma sa fatan alheri a rayuwarsa ta wasan kwallon kafa da kuma harkokinsa na rayuwa.
Keita wanda ya dauki kofuna goma sha hudu da Barca ana ganin ya na shirin komawa kasar China da wasa a kungiyar Dalian Aerbin.
Keita dan shekara 32 ya koma Barcelona ne daga kungiyar Seville a 2008 kuma shi ne na farko da Pep Guardiola ya fara dauka da ya zama kocin kungiyar.
Guardiola ya rika sanya dan wasan a matsayin canji na tsawon lokaci, kuma Keita ya taimakawa kungiyar ta sami nasarar daukar kofunan Laliga uku da na zakarun Turai biyu da Kofin Sarki (king's cup) guda biyu da sauransu.
Seydou Keita ya bugawa kungiyoyin Marseille da Lorient da Lens dukkanninsu a Faransa kafin ya tafi Spain inda ya yiwa Seville wasa na shekara daya sannan daga bisani ya koma Barcelona, wadda ita ma yanzu ya bar ta.
Seydou Keita zai cigaba a Barcelona har 2014
Guardiola na gab da barin Barcelona